2 Bakorinthe 2 | Beibele Inthaneteng | Phetolelo ya Lefase le Lefsa
2 Bakorinthe 2:1-17
2 Gobane ke dirile phetho ya gore ke se tle go lena gape ka le nyamiša.+ 2 Gobane ge e ba ke le nyamiša,+ ke mang yo a tlago go nthabiša ge e se yo ke mo nyamišitšego? 3 Ka gona ke ngwadile seo ke se dirilego, gore ge ke etla ke se tle ka nyamišwa+ ke bao ke swanetšego go ba thabela;+ gobane ke kgodišegile+ gore seo se nthabišago le lena ka moka se a le thabiša. 4 Gobane ke le ngwaletše ka megokgo e mentši ke le tlaišegong kudu e bile ke le bohlokong bja pelo,+ e sego gore ke le nyamiše,+ eupša gore le tsebe lerato le legolo leo ke nago le lona go lena. 5 Bjale ge e ba go na le motho yo a bakilego manyami,+ ga se a nyamiša nna, eupša o nyamišitše lena ka moka ka tekanyo e itšego. Ga se gore ke ikemišeditše go diriša mantšu a hlabago kudu go seo ke se bolelago. 6 Kgalemelo ye+ yeo e neilwego ke ba bantši ba lena e lekane bakeng sa motho yo bjalo, 7 bjale le mo lebalele ka botho+ gomme le mo homotše, gore ka tsela e itšego motho yo bjalo a se imelwe ke go nyama ga gagwe go feta tekano.+ 8 Ka baka leo, ke le kgothaletša gore le mo kgonthišetše lerato+ la lena. 9 Gobane ke ka baka leo ke le ngwaletšego gore le kgonthiše ge e ba le tla hlatsela go kwa ga lena dilong tšohle.+ 10 Ge e ba le lebalela motho le ge e le ofe selong le ge e le sefe, le nna ke a mo lebalela.+ Ge e le gabotse, selo le ge e le sefe seo ke se lebaletšego (ge e ba ke lebaletše selo le ge e le sefe) ke se diretše go le thuša pele ga Kriste, 11 e le gore re se ke ra radiiwa ke Sathane+ gobane re tseba maano a gagwe.+ 12 Bjale ge ke fihla Teroa+ gore ke bolele ditaba tše dibotse ka Kriste gomme ke bulegetšwe ke mojako modirong wa Morena,+ 13 moya wa ka o ile wa se imologe ka baka la go se hwetše Tito+ ngwanešo. Ka gona ke ile ka šadiša barutiwa ba moo gabotse gomme ka tloga ka ya Matsedonia.+ 14 Eupša a go lebogwe Modimo yo ka mehla a re etago pele+ molokelokeng wa phenyo gotee+ le Kriste gomme a dira gore ka rena monko wa tsebo ya go mo tseba o hlathege lefelong le lengwe le le lengwe!+ 15 Gobane go Modimo re monko o bose+ wa Kriste gare ga bao ba tlago go phološwa le gare ga bao ba tlago go fedišwa;+ 16 go bao ba tlago go fedišwa re monkgo o tšwago lehung o išago lehung,+ go bao ba phološwago re monkgo o tšwago bophelong o išago bophelong. Ke mang yo a swanelegelago dilo tše gabotse?+ 17 Ke rena; gobane ga re babapatši ba lentšu la Modimo+ go etša ge ba bantši ba le bapatša,+ eupša re bolela ka potego re le gotee le Kriste, ee, re le bao ba romilwego ke Modimo e bile re bonwa ke Modimo.+
2 Bakorinthe 2